**Povzetek revizijskega poročila *Pravilnost financiranja volilne kampanje liste kandidatov Nove Slovenije – krščanskih demokratov za predčasne volitve poslancev v Državni zbor Republike Slovenije v letu 2018***

Računsko sodišče je izvedlo revizijo *pravilnosti financiranja volilne kampanje liste kandidatov Nove Slovenije – krščanskih demokratov za predčasne volitve poslancev v Državni zbor Republike Slovenije v letu 2018*, ki jo je organizirala politična stranka Nova Slovenija – krščanski demokrati.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji politični stranki Nova Slovenija – krščanski demokrati izreklo *mnenje s pridržkom*, ker:

* je med zbranimi in porabljenimi sredstvi izkazala prispevek samostojnega podjetnika, ki ga je politična stranka Nova Slovenija – krščanski demokrati prejela v nasprotju s petim odstavkom 14. člena ZVRK in ga je v roku 30 dni od prejema nakazala v humanitarne namene, ter
* med prispevki, ki so zbrani v nasprotju z Zakonom o volilni in referendumski kampanji, ni izkazala drugih oblik prispevkov, ki se nanašajo na izredne popuste lokalnih skupnosti in pravnih oseb, pri čemer teh prispevkov tudi ni izkazala v poročilu o kampanji.

Računsko sodišče je o pravilnosti poslovanja v skladu z Zakonom o volilni in referendumski kampanji politični stranki Nova Slovenija – krščanski demokrati izreklo *pozitivno mnenje*.

Računsko sodišče je zahtevalo *predložitev* *odzivnega poročila*, v katerem mora politična stranka Nova Slovenija – krščanski demokrati izkazati nakazilo sredstev v višini prispevkov, ki so bili organizatorju volilne kampanje dani v nasprotju z Zakonom o volilni in referendumski kampanji, v znesku 1.237,69 evra v humanitarne namene.

Ljubljana, 27. marca 2019